Restaurante wil dringend met Ramaphosa vergader(Argieffoto: Unsplash) Die Restaurantvereniging van Suid-Afrika (Rasa) het ŉ dringende vergadering met pres. Cyril Ramaphosa versoek. “Ons moet onmiddellik met die regering gesels om die stand van die bedryf aan hom voor te lê en die status en data wat met ons risiko verband hou,” sê Wendy Alberts, uitvoerende hoof van Rasa. “Daar is gerugte oor aankondigings van ŉ verdere afsonderingsperiode wat ŉ verdere ekonomiese ramp en bedreiging vir werkloosheid en ŉ finansiële bloedbad tot gevolg sal hê. Ons kan nie bekostig om ons deure te sluit of enige beperkings te aanvaar nie.” Alberts sê daar is oplossings. “Ons kan nie toelaat dat ons bedryf se ligte weer afgeskakel word nie. Dit is onverantwoordelik om nie met ons te gesels om ŉ oplossing te kry wat nie werksekuriteit in die bedryf sal bedreig nie.” Sy sê dit is onaanvaarbaar dat daar ŉ dreigement is van nóg ŉ afsonderingsperiode. “Ons sluit nog voor ons genoeg inligting het en wat die uitdagings kan wees. Ons moet vir die wêreld wys dat ons beheer het oor die virus en dat ons dieselfde pandemie beleef. Ons kan nie nog ŉ inperkingsperiode bekostig nie – dit sal die bedryf, die land en die moreel van die samelewing verwoes.” Alberts sê die internasionale mark is neusie verby vir die seisoen omdat almal hul reise moet kanselleer. “Die land maak nou staat op die plaaslike ekonomie – hoofsaaklik die toerisme- en gasvryheidsbedryf en restaurante om die ekonomie te ondersteun. Ons het deur alle vlakke heen bewys dat ons die hoogste vlak van veiligheid- en Covid-19-voorsorgmaatreëls kan nakom.” Rasa sê die regering moet eerder onbeheerde ruimtes en byeenkomste aanspreek. “ŉ Algemene inperking sal nie werk nie. Dit skep bloot onwettige handel en werkloosheid met ŉ moontlike bloedbad van haweloosheid en gemeenskappe wat sal honger ly. Ons moet die inligting van die afgelope twee jaar gebruik en die ekonomie beskerm, en dit nie verder verwoes nie.”